Det kan koste en række nordjyder anseelige beløb, hvis auktionshuset Lauritz.com ender med at gå konkurs. Auktionshuset meddelte onsdag i sidste uge, at det var gået ind i en rekonstruktionsfase, der gør, at folk, som har solgt varer på hjemmesiden, ikke umiddelbart kan få de penge, som de har til gode. Lauritz.com har i alt et udestående på 50,5 millioner kroner til kunderne. I den nordjyske afdeling, Lauritz Aalborg ApS, har kunderne 7,99 millioner kroner til gode for varer, de har solgt via Lauritz.com. Det viser en indsigt i virksomhedens regnskaber, som TV2 Nord har fået. Penge er indefrosset En af de nordjyder, der måtte vente på at få sine penge fra Lauritz.com, er René Jensen fra Svenstrup. Han satte i januar en række varer til salg via auktionshuset, og de endte med at blive solgt for i alt 33.600 kroner. Han har tidligere fortalt, at det havde konsekvenser for ham, at pengene ikke er blevet udbetalt. - Det betyder meget, for vi har jo købt noget andet for de penge. Det var derfor, vi solgte dem, så de kunne dække ind. Så det betyder meget i hverdagen, at man ikke har fået de penge, fortalte han i maj til TV2 Nord . Få dage efter, at TV2 Nord bragte den historie, fik han sine penge udbetalt. Skal forsøge at redde virksomheden Situationen er dog en anden for mange andre nordjyder. De penge - heriblandt de knap otte millioner kroner i Aalborg-afdelingen - som Lauritz.com skylder sine kunder, er indefrosset, mens rekonstruktionen af virksomheden er i gang. En rekonstruktion er et forsøg på at redde et selskab fra at gå konkurs. Lauritz.com oplyste i sidste uge, at medarbejderstaben blev reduceret fra 120 til 80 medarbejdere . Det skal nedbringe de samlede personaleomkostninger med omkring 30 procent i forsøget på at sikre virksomhedens overlevelse.

Opsummering:
Lauritz.com skylder i alt over 50 millioner kroner til kunder, som har solgt varer gennem auktionshuset.